Rokotusajanvarauspuhelin on ruuhkautunut – varaa ensisijaisesti aika Oma Ekhvassa

Etelä-Karjalan hyvinvointialueen maanantaina 10.11.2025 avautunut rokotusajanvarausten puhelin on ollut ensimmäisten päivien aikana ruuhkainen, ja jonotusajat ovat venyneet. Ensisijaisesti rokotusaika kannattaa varata Oma Ekhvassa.

Palvelupäällikkö Eija-Liisa Vikström kertoo, että puhelinajanvaraukseen tuli ensimmäisenä päivänä lähes 600 puhelua. Kaikkiin puheluihin on kuitenkin pystytty vastaamaan aivan muutamia poikkeuksia lukuun ottamatta.
– Tällä hetkellä jonotusaika puhelimessa saattaa ajoittain olla yli 20 minuuttia.
– Kannattaa malttaa odottaa tai soittaa rokotuspuhelimeen myöhemmin uudelleen. Jokaiselle halukkaalle rokotusaikoja riittää kyllä, vakuuttaa Eija-Liisa Vikström.

Rokotukset vain ajanvarauksella

Kausirokotuksia annetaan vain ajanvarauksella.

Etelä-Karjalan keskussairaalan medisiinisen vastuuyksikön ylihoitaja Kirsi Tapiola-Huomo kertoo, että keskussairaalassa oli auki kolmen viikon ajan rajatulle kohderyhmälle tarkoitettu rokotuspiste, jossa saattoi saada kausirokotuksen ilman ajanvarausta. Tämä rokotuspiste oli kuitenkin tarkoitettu vain keskussairaalan asiakkaille eli osastojen ja poliklinikoiden asiakkaille, joilla on suurempi alttius vakavalle influenssalle sairauden tai hoidon vuoksi.

– Tieto rokotuspisteestä levisi nopeasti myös keskussairaalan ulkopuolelle, ja moni tuli ajatellen, että kyse on ajanvarauksettomasta joukkorokotuksesta riskiryhmille. Tämä aiheutti ajoittain ruuhkaa odotustilassa, johon ei oltu varauduttu, mutta jokainen sai rokotuksensa – ja otamme tästä oppia ensi vuotta varten, kertoo Tapiola-Huomo.

Ensisijaisesti rokotusaika kannattaa varata Oma Ekhvan kautta

Oma Ekhvan digitaalista ajanvarausta kannattaa suosia ja kokeilla tehdä ajanvaraus sitä kautta. Oma Ekhvan ajanvarauksessa voi valita, millä hyvinvointiasemalla rokotuksen haluaa ottaa, ja varata sieltä itselleen sopivan ajan. Kaikki Ekhvan hyvinvointiasemat ovat eteläkarjalaisten käytettävissä asuinpaikasta riippumatta. Hyvinvointiasemilla rokottaminen alkaa 17.11.2025.

Oma Ekhvaa voi käyttää joko puhelimen sovelluksella tai verkkoselaimella.

Ohje ajanvarauksen tekemiseen Oma Ekhvassa

Näin teet ajanvarauksen Oma Ekhvan mobiilisovelluksessa:

Kirjaudu Oma Ekhvan mobiilisovellukseen.

Oma Ekhvan etusivulla valitse ”Siirry Ajanvaraukseen” ja tunnistaudu ajanvarauspalveluun pankkitunnuksilla, mobiilivarmenteella tai varmennekortilla.

Ajanvarauspalvelussa siirry ”Varaa aika”-osioon.

Varaa aika -osiossa valitse sivun yläosan valikosta ”Influenssa- ja koronarokotukset”.

Valitse sinulle soveltuva rokotusajanvaraus ja varaa aika.

Näin teet ajanvarauksen Oma Ekhvan verkkopalvelussa:

Kirjaudu Oma Ekhvan verkkopalveluun ekhva.fi-sivulta.

Oma Ekhvassa valitse vasemman reunan Muut palvelut -osiossa ”Siirry Ajanvaraukseen” .

Ajanvarauspalvelussa siirry ”Varaa aika”-osioon.

Varaa aika -osiossa valitse sivun yläosan valikosta ”Influenssa- ja koronarokotukset”.

Valitse sinulle soveltuva rokotusajanvaraus ja varaa aika.

Hyvinvointiasemien influenssarokotukset ja koronarokotteen tehosteannokset

Suurin osa maksuttomaan influenssarokotukseen oikeutetuista saa influenssarokotteen hyvinvointiasemilla marraskuussa. Hyvinvointiasemilla ei ole joukkorokotuspäiviä. Rokottaminen tapahtuu vain ajanvarauksella. Ensisijaisesti toivotaan ajan varaamista digitaalisen ajanvarauksen kautta.

Jos olet oikeutettu koronarokotteen tehosteeseen, valitse digitaalisessa ajanvarauksessa ”Koronarokotteen syksyn 2025 tehoste + influenssarokotus” tai varaa aika puhelinajanvarauksessa molempien rokotteiden antamiseen.

Digitaalinen ajanvaraus Oma Ekhvassa on avautunut 27.10.2025. Katso tästä, miten teet ajanvarauksen Oma Ekhvassa.

Puhelinajanvaraus: 05 352 2079. Puhelin palvelee

ajalla 10.–21.11.2025 ma-pe klo 9–15

ajalla 24.11.-5.12.2025 ma-pe klo 9–12.

Tässä numerossa ei ole takaisinsoittoa.

Ole tarkkana puhelinnumeron näppäilyssä: 05 352 2079

Jos olet toisen hyvinvointialueen asiakas, mutta haluat varata puolesta-asioinnin kautta Etelä-Karjalassa asuvalle läheisellesi rokotusaikaa, käytä puhelinajanvarausta.

Alle 12–vuotiaan voimakkaasti immuunipuutteisen lapsen koronarokotuksesta tulee sopia EKKS:n lastentautien poliklinikan kanssa.

Siirry tästä katsomaan aiempi rokotustiedote, jossa kerrottu yksityiskohtaisemmin kausirokotuksista.

Lisätietoja:

Eija-Liisa Vikström, palvelupäällikkö, puh. 040 670 6241, eija-liisa.vikstrom@ekhva.fi (perusterveydenhuolto, hyvinvointiasemat)

rokotukset@ekhva.fi

Rokotukset – Etelä-Karjalan hyvinvointialue (rokotusten verkkosivu ekhva.fissä)